 अंदोलन दी अगुआई करने आह्‌ले लोकें पास्सेआ बड़ी कुशलता कन्नै हिन्दुवादी ब्ररिगेड दे एजेंडे गी बी अग्गै बधाया जा दा हा।  इस संदर्भ च शुरू च गै संकेत सामने आई गे हे जिसलै कश्मीरी मुस्लिमें गी जम्मू छोड़ने आस्तै ब्यान औन लगे हे।  जम्मू संभाग दे हिन्दु बहुल क्षेत्रें च गुज्जरें ते राजमार्ग उप्पर कश्मीरी ड्रैवरें समेत केईं अल्पसंख्यकें उप्पर होए हमले इस गल्ल दे संकेत ह् जे पूरी अंदोलन दी जड़ छड़ा असंतोष गै नेईं ऐ बल्कि हिन्दु कट्टरवादियें पास्सेआ कीता गेदा नफरत भरोचेआ प्रचार बी एह्दा कारण हा।  प्रवीण तोगड़िया पास्सेआ समिति दे आंदोलन गी धारा 370 गी खत्म करने आस्तै दित्ते गेदे अपने तर्क दा आधार बनाया जाना जां भाजपा दे वरिश्ठ नेता अरूणजेटली पास्सेआ देश भर च होने आह्‌ली आंतकी कार्यवाईयें गी साम्प्रदायिक रंग देने आस्तै जम्मू गी चुनेआ जाना परोआर दे षड़यंत्रें दा पर्दाफाश करदा ऐ।  जिस तरीके कन्नै भाजपा पास्सेआ सिमी दा बरोध कीता जंदा ऐ ब बजरंग दल ते संघ परोआर दे होर घटकें दा बचाव कीता जंदा ऐ ओह्‌दे कन्नै उन्दी पक्षपाती सोच सामने औंदी ऐ।  नंदद ते थाने विस्फोटें दी महाराश्ट्र पुलस पास्सेआ कीती गेदी जांच ने मते चिर पैह्‌ले गै किश सच्चाईयां सामनै लाई दित्तियां हियां।  मुश्कल एह् ऐ जे कांग्रेस जनेईयां तथाकथित धर्मनिरपेक्ष पार्टियां बी भगवां ब्रिगेड गी क्लीन चिट देने दे प्रयास च लग्गी दियां न।  पिछले त्र’ऊं म्हीनें दे दरान जम्मू च बी तथाकथित धर्मनिरपेक्ष लोकें पास्सेआ नेह् गै कीता गेआ ऐ।  भगवा ब्रिगेड पास्सेआ प्रोत्साहित संघर्ष समिति ते एह्‌दे प्रतक्ख ते अप्रतक्ख हिन्दुवादी एजेंडे उप्पर आपत्ति जताने दी बजाए ओह् साम्प्रदायिक, कट्टरवादी ते घृणित कार्यवाइयें दे निंदा कीते बगैर इस आंदोलन च कुद्दी पे।  जियां कि हिंसा फैलाने आह्‌लें ते समिति दे किश नेताएं बश्कार सरबंध भलेआं स्पश्ट हे फ्ही बी कुसै बी चाल्ली दी हिंसा होने थमां इन्कार करने दे प्रयास कीते गे जां एह् आक्खेआ गेआ होने थमां इन्कार करने दे प्रयास कीते गे जां एह् आक्खेआ गेआ जे एह् उनें लोकें दा कम्म ऐ जेह्‌ड़े आंदोलन च बाद्धा पाना चांह्‌दे न। 